ไทยพาณิชย์มั่นใจเศรษฐกิจไทยฉลุย
รัฐเร่งใช้เงินกระตุ้นครึ่งปีหลัง เตือนพิษยุโรปสะเทือนส่งออก
12 มิ.ย. 2555

รัฐเร่งใช้เงินกระตุ้นครึ่งปีหลัง เตือนพิษยุโรปสะเทือนส่งออก
ไทยพาณิชย์มั่นใจเศรษฐกิจไทยติดลมบนโต 5.8% เร่งเครื่องฉิวครึ่งปีหลัง 
ศูนย์วิจัยเศรษฐกิจและธุรกิจ ธนาคารไทยพาณิชย์ คาดการณ์ว่า ในปี 2555 เศรษฐกิจจะขยายตัว 5.6-5.8% แต่ต้องระวังความเสี่ยงจากปัจจัยภายนอกมีเพิ่มขึ้น
ขณะเดียวกัน เศรษฐกิจในประเทศมีแนวโน้มขยายตัวได้ดีในช่วงครึ่งหลังของปีนี้ โดยมีแรงขับเคลื่อนมาจากการใช้จ่ายภาคเอกชน ซึ่งเห็นได้จากความต้องการสินเชื่อที่ยังเพิ่มขึ้นในอัตราสูงอย่างต่อเนื่อง โดยยอดคงค้างสินเชื่อในไตรมาสแรกเติบโตถึง 14% 




 
นอกจากนี้ การใช้จ่ายภาครัฐในช่วงครึ่งหลังของปีนี้มีแนวโน้มขยายตัวในระดับสูงจากการเบิกจ่ายเงินเพื่อการลงทุนจาก พ.ร.ก.บริหารจัดการน้ำฯ ซึ่งจะเป็นปัจจัยสนับสนุนให้อุปสงค์ในประเทศขยายตัว
สำหรับวิกฤตภาคการเงินของยุโรปจะส่งผลกระทบต่อการส่งออกไทยอย่างหลีกเลี่ยงไม่ได้
ศูนย์วิจัยเศรษฐกิจและธุรกิจ ธนาคารไทยพาณิชย์ ยังคาดว่า อัตราเงินเฟ้อทั่วไปปีนี้อยู่ที่ 3.5-4% แม้ว่าราคาน้ำมันดิบมีแนวโน้มลดลงจากที่คาดไว้ แต่ราคาสินค้าชะลอลงเพียงเล็กน้อย เนื่องจากผู้ประกอบการยังต้องปรับราคาสินค้าตามต้นทุนค่าจ้างแรงงานและวัตถุดิบ 
ด้านอัตราดอกเบี้ยนโยบาย คาดว่า อยู่ที่ 3% เนื่องจากการปรับขึ้นราคาสินค้าส่วนหนึ่งเป็นผลมาจากต้นทุนที่เพิ่มขึ้น ซึ่งนโยบายการเงินไม่สามารถควบคุมได้ ดังนั้นจึงยังไม่มีความจำเป็นที่จะต้องปรับอัตราดอกเบี้ยนโยบาย แต่ต้องจับตาดูอุปสงค์ในประเทศ หากการใช้จ่ายในประเทศขยายตัวได้ดีในสองไตรมาสสุดท้ายของปีนี้ ธนาคารแห่งประเทศไทย (ธปท.) น่าจะปรับอัตราดอกเบี้ยนโยบายขึ้นในช่วงต้นปีหน้า 
ด้านค่าเงินบาทจะแกว่งตัวในช่วง 30-32 บาทต่อเหรียญสหรัฐ มีความผันผวนในช่วง 1-2 เดือนข้างหน้าสูง เพราะมีปัจจัยความเสี่ยงจากสถานการณ์ในยุโรป และหากมีความชัดเจนขึ้นในช่วงปลายปีนี้ เงินบาทจึงมีแนวโน้มแข็งค่าได้ตามเงินสกุลอื่นในภูมิภาค